
Ди щIалэхэр нэхъ лъэщт
Бгырыпх бэнэкIэмкIэ XIV дунейпсо чемпионат Набережные Челны къалэм щекIуэкIащ. Къэрал 39-м къикIа спортсмен 200-м щIигъу зыхэта зэхьэзэхуэшхуэм КъБР-м щыщ спортсменхэу Сокъур Артуррэ Мокаев Мусарэ ехъулIэныгъэ щызыIэрагъэхьащ.
Килограмм 90 зи хьэлъагъхэм ящыщу Сокъурым хьэрхуэрэгъу къыхуэхъуат, Къэрэшей-Шэрджэсым щыIа Байрамуков Артур. Сокъурым абы дыщэр къыфIихьащ. Урысейм и чемпион, ди лъахэгъу Бэджыдэ Рустами а зэхьэзэхуэм дыщэр щызыIэригъэхьащ. Ар килограмми 100-м щIигъу зи хьэлъагъхэм я гупым хэту бэнащ. Чемпионатым жэз медаль къыщихьащ Мокаев Муса (килограмм 75-рэ). Спортсменхэм я тренерщ Гъэжьокъуэ Юрэрэ ГъуаплъащIэ За-миррэ.
«Гладиатор»-м и гъэсэнхэр
Краснодар къалэм и «Баскет-Холл» спорткомплексым щекIуэкIащ Tech-KREP FC: PRIME Selection Гран-при чемпионатым и кIэух зэпеуэр.
Ипэ ита зэпеуэхэм текIуэныгъэ къыщахьри, финалым кIуат Къэбэрдей-Балъкъэрым и «Гладиатор» клубым и бэнакIуэхэу Iэюб Залым, АфэщIагъуэ Беслъэн, КIэрэф Азэмэт сымэ. Килограмм 84 зи хьэлъагъхэм я гупым щыбэна Iэюб Залым хигъэщIащ ростовдэс Ясковец Сергей. Ди спортсменым дыщэр къыIэрыхьащ.
Килограмм 61-рэ зи хьэлъагъ КIэрэф Азэмэт дыщэр къыIэщIихащ Москва щыщ Акопян Арен. АфэщIагъуэ Беслъэн хьэрхуэрэгъу къыхуэхъуат Новороссийск къикIа Керимов Рустам. Иужьрейм и узыншагъэм епха щхьэусыгъуэкIэ ахэр зэбэнакъым.
Дыщэ къихьащ
БэнэкIэ хуитымкIэ Олимп чемпион хъуа Сайтиев Бувайсар и фэеплъу ягъэува саугъэтыр къэхьыным теухуауэ къызэрагъэпэща XII дунейпсо турнирыр щекIуэкIащ Красноярск и «Енисей» футбол губгъуэм.
Абы хэтащ Урысейм, Къэзахъстаным, Узбекистаным, Къыргъызым, Монголием, Таджикистаным щыщ ныбжьыщIэ 200-м щIигъу. Килограмми 100 хъухэм я кIэух зэпеуэм ди спортсмен Архэст Къантемыр щытекIуащ Якутием щыщ Аронов Андрей.
«Гран-Хилл»-м — жэзыр!
Мейкъуапэ и «Уэштэн» спорт IуэхущIапIэм жэпуэгъуэм и 28-29-хэм щекIуэкIащ дзюдомкIэ спортклубхэм я II дунейпсо зэпеуэ.
Абы хэтащ Урысейм, Италием, Испанием щыщ клуби 10. Налшык щыIэ «Гран-Хилл» гупыр мейкъуапэдэсхэм къыхагъэщIами, Осетие Ищхъэрэм къикIахэм жэзыр къыфIахьэхуащ, 3:2 бжыгъэкIэ. Ди республикэм икIа гупым хэтащ Хьэгъэжей Къазбэч, Къущхьэ Жамбулэт, Хъурсин Залым, Карапетян Фердинанд, Бобиков Роман сымэ.
Iуащхьэмахуэ лъапэ зыщагъэхьэзыр
Урысейм Ски-кроссымкIэ и командэ къыхэхам зыхуегъэхьэзыр мыгувэу екIуэкIыну щIымахуэ дунейпсо зэхьэзэхуэм.
Iуащхьэмахуэ лъапэ спортсменхэр зыхуеину зыгъэсапIэхэмкIэ къыщызэрагъэпэщащ. Iуащхьэмахуэ и нэпкъхэм щаухуащ ски-кроссымкIэ гъуэгущIэ. Иджыпсту абы уэсыр Iуву зэрытелъым и фIыгъэкIэ зэхьэзэхуэм зыщыхуэбгъэхьэзырыным хуэщIащ.
Урысейм и командэ къыхэхам хэтхэм нэмыщI, Iуащхьэмахуэ лъапэ къэкIуащ Санкт-Петербург, Челябинск, Тагил Ищхъэрэ щыщ спортсменхэр.
Мазэм и кIэм ди спортсменхэр кIуэнущ Европэм и Кубокыр къэхьыным теухуауэ Питцтал (Австрием) щекIуэкIыну зэпеуэм.
Зыгъэхьэзырар НафIэдз Мухьэмэдщ.
